અમદાવાદ: સરકારે કાપડ ઉપર પ ટકા જીએસટી લાદ્યો છે. કાપડના વેપારીઓ આ ટેકસ સામે છેલ્લા કેટલાક સમયથી આંદોલન ચલાવી રહ્યા છે. માર્કેટ બંધ રાખી હડતાળ પણ પાડી હતી એટલું જ નહીં, સરકારના ઉચ્ચ અધિકારીઓને તથા શાસક પક્ષના અગ્રણીઓને કાપડ સેકટરમાં જીએસટી બાદ મૂંઝવતા પ્રશ્નો અંગે વિવિધ કક્ષાએ રજૂઆત પણ કરવામાં આવી હતી, પરંતુ તેમના પ્રશ્નને ધ્યાને ન લેવાતાં છેવટે શહેરનાં કાપડ બજાર આજથી અનિશ્ચિત મુદત સુધી બંધ કરી દેવાયાં છે, જેના પગલે આજે શહેરના ન્યુ કલોથ માર્કેટ, મસ્કતી માર્કેટ, ઘંટાકર્ણ માર્કેટ, પાંચકૂવા સહિત શહેરનાં તમામ કાપડ બજાર સજ્જડ બંધ રહ્યાં હતાં.